钦定古今图书集成/明伦汇编/官常典/第175卷 > 《赠士孙文始》魏·王粲
## 钦定古今图书集成/明伦汇编/官常典/第175卷 > 《赠士孙文始》魏·王粲

《三辅决录注》曰：“士孙萌，字文始，少有才学，年十五能属文。初，董卓之诛也，萌父瑞知王允必败，京师不可居，乃命萌将家属至荆州依刘表。去无几，果为李傕等所杀。及天子都许昌，追论诛董卓之功，封萌为澹津亭侯，与山阳王粲善，萌当就国，粲作诗以赠萌。”

天降丧乱，靡国不夷。我暨我友，自彼京师，宗守荡失，
越用遁违。迁于荆楚，在漳之湄。在漳之湄，亦克晏处，
和通箎埙，比德车辅，既度礼义，卒获笑语，庶兹永日，
无愆厥绪。虽曰无愆，时不我已。同心离事，乃有逝止，
横此大江，淹彼南汜，我思弗及，载坐载起。惟彼《南汜》，
君子居之，悠悠我心，薄言慕之。人亦有言，靡日不思。
“矧伊嬿婉，胡不凄而。”晨风夕逝，托与之期。瞻仰王室，
慨其永叹。良人在外，谁佐天官？四国方阻，俾尔归藩。
作式下国。无曰蛮裔，不虔汝德。慎尔所主，率由嘉则。
龙虽勿用，志亦靡忒。悠悠澹澧，郁彼唐林。虽则同域，
邈其迥深。《白驹》远志，古人所箴。允矣君子，不遐厥心。
既往既来，无密尔音。